b'\n_START_ARTICLE_\nL\xc3\xb6ss\n_START_PARAGRAPH_\nL\xc3\xb6ss er en jordtype best\xc3\xa5ende af fint ler, som er aflejret af vinden. L\xc3\xb6ss findes mange steder i verden, og disse steder er altid meget frugtbare. Som eksempel kan n\xc3\xa6vnes de mere end 100 m tykke lag i det vestlige Kina. De er aflejret af kraftige vinde, der bl\xc3\xa6ste fra kuldeh\xc3\xb8jtrykkene over Asiens t\xc3\xb8rre indre under istiderne. Ogs\xc3\xa5 i Sydtyskland findes der tykke l\xc3\xb6sslag, som skaber grundlaget for en landbrugsproduktion med meget h\xc3\xb8jt afkast._NEWLINE_Det er i \xc3\xb8vrigt tankev\xc3\xa6kkende, at de f\xc3\xb8rste landbrugere slog sig ned netop der, hvor jorden best\xc3\xa5r af l\xc3\xb6ss. De m\xc3\xa5 have kendt til de specielle plantesamfund, der opst\xc3\xa5r p\xc3\xa5 den meget frodige jordbund, s\xc3\xa5dan at de vidste, hvor det kunne betale sig at rydde skov.'